
ДОКЛАД
ОТ Д-Р ИНЖ. МИРОСЛАВ МАРИНОВ – ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Наредба за изменение и допълнение на Наредба № 8 от 2011 г. за сечите в горите


УВАЖАЕМИ ГОСПОДИН МИНИСТЪР,
На основание чл. 101, ал. 3 от Закона за горите, внасям за одобряване Проект на Наредба за изменение и допълнение на Наредба № 8 от 2011 г. за сечите в горите (обн., ДВ, бр. 64 от 2011 г., изм. и доп., бр. 63 от 2013 г., бр. 72 от 2015 г., бр. 71 от 2017 г., бр. 84 от 2020 г., изм. с Решение № 6888 от 8.06.2021 г. на ВАС на РБ, Решение № 4795 от 18.05.2022 г. на ВАС на РБ и Решение № 5288 от 1.06.2022 г. на ВАС на РБ – бр. 50 от 9.06.2023 г., изм. и доп., бр. 91 от 2023 г.)

Причини, които налагат приемането на акта
Необходимост от подобряване на състоянието на горите, чрез улесняване внедряването и използването на механизирана горска техника (харвестъри и форвардери) и оптимизиране на ползването на дървесина. 
Регламентирането на въвеждането и използването на съвременна дърводобивна техника в горски територии е от съществено значение за стопанисването и ползването на дървесина от горските територии, предвид липсата на работна ръка през последните години, което затруднява извършването на тези дейности. 
Ограничаване на възможностите за нерегламентирано допълнително маркиране на насажденията в държавните/общинските горски територии.

Цели
Нормативно регламентиране на използването на съвременна и високопроизводителна дърводобивна техника в горските територии, което е необходимо условие, за да се запази възможността за стопанисване на българските гори и ползване на дървесен ресурс, необходим както за икономиката на страната, така и за поддържане на жизненото, функционално, структурно и здравословно състояние на горите.
Въвеждане на възможността за извършване на задължително маркиране с пластини за определени държавни горски, съответно общински горски територии, видове гори и насоки на стопанисване/сечи, което ще ограничи възможностите за нерегламентирано допълнително маркиране на насажденията в държавните/общинските горски територии.
Подобряване състоянието на горите.

Очаквани резултати от прилагането на акта
Осъвременяване на подзаконовата нормативна уредба с цел, улесняване внедряването и използването на механизирана горска техника (харвестъри и форвардери) и оптимизиране на ползването на дървесина от горските територии.
Оптимизиране на ползването на дървесина.
Въвеждане на термини и понятия за изграждане на просеки в горските територии, както и движение и работа със специализирана горска техника;
Въвеждане на маркиране на дърветата предстоящи за сеч с пластмасови пластини, което се очаква да доведе до ограничаване на възможностите за бракониерска сеч и незаконни дейности в горите.
По-важните изменения и допълнения в Наредба № 8 от 2011 г. за сечите в горите, които се предлагат са следните:
В чл. 25, ал. 6 се предлага да отпадне изискването за по-дълъг възобновителен период за горите в Натура 2000, като се променя от 30 г. на 20 г., а периодът между отделните лесовъдски намеси става не по-малък от 5 години. Създава се възможност при склопеност на зрелия дървостой между котлите под 0,6 и наличие на достатъчно количество укрепнал подраст, да се извършва сеч с интензивността до 90 %.
С предложените изменения в чл. 32, ал. 2 и ал. 3 се дава възможност в случаите на гола сеч, в зависимост от вида на възобновяването (изкуствено или естествено) да се изсече цялостно дървостоя или да се запазят ценни и желани дървесни видове.
Предлага се 36, ал. 3 да се отмени и да се създаде чл. 36а регламентиращ провеждането на сечи в полезащитните горски пояси, като се дава възможност да се провеждат сечи в пояси, както в „лошо“, така и в „задоволително“ и „добро“ състояние с цел подобряване на състоянието им за изпълнение на функциите, за които са създадени.
С предложеното изменение в чл. 43, ал. 1 се дава възможност за ограждане на възобновени участъци до склопяване на насажденията, с изключение на тези, за които с нормативен или административен акт е наложена забрана за ограждане и/или, когато в съответния участък съществува горски път.
В чл. 44а е предложено да се създаде ал. 5, съгласно която със заповед на изпълнителния директор на Изпълнителната агенция по горите може да се определи електронен вид на документите от теренните измервания и на протокола по ал. 3, с цел автоматизирано постъпване на данните в електронната система на ИАГ.
В чл. 48, ал. 1 е предложено да се създаде т. 7, съгласно която при добива на дървесина се извършва почистване на сечищата от вършината, отпада и неизползваемата дървесина чрез „разхвърляне върху новоизградените просеки“. Новата точка има за цел да създаде възможност за работа на специализирана горска техника, като се оставащата вършина са оставя върху просеките с цел запазване на почвата и ограничаване на ерозията.
В чл. 49 е предложено да се създаде ал. 3, съгласно която лицето, което е подписало карнет-описа за маркирал насаждението, носи отговорност, че извършеното маркиране е съгласно изискванията за провеждане на съответните видове сечи по Наредбата. Предложението има за цел да подобри контрола по стопанисване в горските територии и да поясни отговорността на съответните лица.
В чл. 50 е предложено да се създаде ал. 18, съгласно която директорът на съответното държавно предприятие по чл. 163 от ЗГ, съответно кметът на общината, могат да издадат заповед за задължително използване на неподвижно закрепена пластина, съгласно чл. 54, ал. 1, т. 2 от Наредба № 1 от 2012 г. за контрола и опазването на горските територии, за определени държавни горски територии, съответно за определени общински горски територии. Направеното предложение е във връзка с одобрени доклади с 
изх. №№ ИАГ-26245-27.10.2022 г. и ИАГ- 27304-09.11.2022 г. от заместник-министъра на земеделието и храните , като същото има за цел да създаде възможност за безспорното прилагане на чл. 50, ал. 5 „…след отсичане на дървото марката да остане и да е видима“, както и да доведе до ограничаване на възможностите за нерегламентирано маркиране на дърветата предвидени за сеч.
За да се улесни ползването на дървесина, при маркиране на насаждения за санитарни и принудителни сечи с интензивност под 100%, с предложеното допълнение в чл. 50, ал. 10, маркиращият лесовъд може да ограничи площта за сеч съгласно чл. 50, ал. 7, и да отбележи в основата на стъблото с траен знак, неувреждащ кората на стъблото, оставащите дървета неподлежащи на сеч. Начинът на отбелязване се отразява в карнет-описа и технологичния план за добив на дървесина. Това ще даде възможност за отбелязване на оставащите дървета, така че да редуцира усилията по маркиране в случаи, че тези дървета са по-малко.
С направеното предложение за изменение и допълнение на чл. 50, ал. 17, се предвижда, обемът на маркираната дървесина от просеки за изграждане на временни горски пътища, временни въжени линии и складове за дървесина, да не се включва при определяне интензивността на сечта и в допустимия размер на ползването за насаждението. Площта на съществуващите и новоизградените просеки е до 17% от площта на цялото насаждение или имот. Предложението е във връзка с прецизиране на текста в съответствие с чл. 153, ал. 1, т. 1 от Закона за горите и определяне на процентна граница за съществуващите и новоизградените просеки. Направеното предложение е в съответствие с действащата към момента разпоредба за запазване на съотношението на общия размер на просеките към площта на насаждението.
С предложеното изменение в чл. 72, т. 6 се променя процента, при който не се допускат сечи в горите във фаза на старост, като изключение се прави за случаите на повреди над 30 на сто от площта на насаждението, за разлика от досегашните 50%, с което се уеднаквяват разпоредбите на Наредба № 8 от 2011 г. с Наредба № 18 от 
2015 г., както и с изискванията на сертификационните стандарти на FSC.
В Допълнителната разпоредба, § 1 е предложено създаването на т. 51 и т. 52, с които се дава легална дефиниция на понятията „Полезащитни пояси в задоволително състояние“ и „Полезащитни пояси в добро състояние“. Предложението е направено с оглед наличието в  действащата наредба на дефиниция само за „Полезащитни пояси в добро състояние“. 

Финансови и други средства, необходими за прилагането на новата уредба
За приемането на проекта на акт не са необходими допълнителни разходи/трансфери/други плащания по бюджета на Министерството на земеделието и храните. 
Предложеният проект не води до въздействие върху държавния бюджет. 

Анализ за съответствие с правото на Европейския съюз
Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации за срок от 30 дни. 
Съгласно чл. 26, ал. 5 от Закона за нормативните актове справката за проведената обществена консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на Наредба за изменение и допълнение на Наредба № 8 от 2011 г. за сечите в горите е съгласуван в съответствие с разпоредбите на Правила за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.


УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 101, ал. 3 от Закона за горите предлагам да одобрите/издадете приложения проект на Наредба за изменение и допълнение на Наредба № 8 от 2011 г. за сечите в горите.

	Приложениe:
	1. Наредба за изменение и допълнение на Наредба № 8 от 2011 г. за сечите в горите;
2. Справка за отразяване на становищата, постъпили при съгласуването на проекта;
3. Справка за отразяване на постъпилите предложения и становища от проведената обществена консултация, заедно с обосновка за неприетите предложения;
4. Постъпилите становища.






Д-Р ИНЖ. МИРОСЛАВ МАРИНОВ
Заместник-министър

